มันนีทูเดย์
วิริยะประกันภัยออกประกันคุ้มครองบั้งไฟ
19 พ.ค. 2558

วิริยะประกันภัยออกประกันคุ้มครองบั้งไฟ
นายณัฐพงษ์ บุญเย็น ผู้จัดการฝ่ายปฏิบัติการภาค 2 บริษัท วิริยะประกันภัย เปิดเผยว่า บริษัทได้รับประกันภัยชีวิตและทรัพย์สินบุคคลภายนอกกรณีเกิดเหตุบั้งไฟระเบิด ให้ความคุ้มครองชีวิตและทรัพย์สินวงเงิน 1 แสนบาท/คน แต่หนึ่งเหตุการณ์จะให้ความคุ้มครองสูงสุด 1 ล้านบาท โดยปัจจุบันประเพณีดังกล่าวมีความเสี่ยงสูงขึ้น เพราะทิศทางลมเปลี่ยน ทำให้บั้งไฟผลัดเข้าไปตกในชุมชนทำความเสียหายต่อชีวิตและทรัพย์สินของประชาชน ซึ่งส่งผลให้ผู้จัดงานนิยมมาซื้อประกัน บริษัทจะให้ความคุ้มครองในกรณี ณ ฐานที่ตั้งบั้งไฟที่พร้อมจะจุดไฟและคุ้มครองในวันที่มีการจุดบั้งไฟเท่านั้น จะไม่คุ้มครองการเกิดระเบิดในที่จัดเก็บหรือกรณีอื่นๆ และจะคุ้มครองในงานประเพณีที่ประเทศไทยเท่านั้น ไม่คุ้มครองการจุดบั้งไฟเพื่อการแข่งขัน ซึ่งเบี้ยประกันภัยจะไม่สูงมากอยู่ในระดับ 1,000-10,000 บาท
อย่างไรก็ตาม ธนาคารไม่ได้หวังว่าธุรกิจนี้จะทำกำไร แต่เพื่อต้องการสืบสานขนบธรรมเนียมประเพณี ลูกค้าส่วนใหญ่จะอยู่ในเขตภาคอีสาน ที่มีประเพณีบั้งไฟระหว่างเดือน เม.ย.-มิ.ย.ของทุกปี 
ก่อนหน้านี้ ได้เกิดอุบัติเหตุบั้งไฟที่จุดในงาน “ประเพณีบั้งไฟล้านนา ตำนานม้าคำไหล” ที่จัดขึ้นโดยเทศบาลตำบลบ้านธาตุ อ.เพ็ญ จ.อุดรธานี ตกใส่บ้าน 2 ชั้นถูกไฟลุกไหม้เสียหาย บริษัทได้มอบเงินสินไหมทดแทนเรียบร้อยแล้วเช่นกัน